CELEX: 32013D0292
Language: sk
Date: 2013-06-14 00:00:00
Title: 2013/292/EÚ: Vykonávacie rozhodnutie Komisie zo 14. júna 2013 , ktorým sa mení rozhodnutie 2007/777/ES, pokiaľ ide o tranzit určitých mäsových výrobkov a opracovaných žalúdkov, mechúrov a čriev z Bosny a Hercegoviny určených na ľudskú spotrebu [oznámené pod číslom C(2013) 3484]  Text s významom pre EHP

18.6.2013   
            
            
               SK
            
            
               Úradný vestník Európskej únie
            
            
               L 164/27
            
         VYKONÁVACIE ROZHODNUTIE KOMISIE
   zo 14. júna 2013,
   ktorým sa mení rozhodnutie 2007/777/ES, pokiaľ ide o tranzit určitých mäsových výrobkov a opracovaných žalúdkov, mechúrov a čriev z Bosny a Hercegoviny určených na ľudskú spotrebu
   [oznámené pod číslom C(2013) 3484]
   (Text s významom pre EHP)
   (2013/292/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 ods. 5 tretiu zarážku, článok 9 ods. 2 písm. b) a článok 9 ods. 4 písm. c),
   keďže:
   
               (1)
            
            
               Rozhodnutím Komisie 2007/777/ES (2) sa stanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev určených na ľudskú spotrebu z tretích krajín.
            
         
               (2)
            
            
               Vzhľadom na zemepisnú situáciu a potrebu zachovať prístup k chorvátskemu prístavu Ploče po vstupe Chorvátska do Únie je potrebné stanoviť osobitné podmienky tranzitu zásielok mäsových výrobkov z Bosny a Hercegoviny do tretích krajín cez Úniu.
            
         
               (3)
            
            
               Rozhodnutím Komisie 2009/821/ES (3) sa zostavuje zoznam schválených hraničných inšpekčných staníc a stanovujú určité pravidlá o inšpekciách vykonávaných veterinárnymi odborníkmi Komisie a stanovujú veterinárne jednotky v TRACES. Keďže tranzit zásielok mäsových výrobkov z Bosny a Hercegoviny do tretích krajín cez Úniu sa môže uskutočniť iba cez chorvátske hraničné inšpekčné stanice Nova Sela a Ploče, je potrebné zahrnúť uvedené hraničné inšpekčné stanice do zoznamu uvedeného v prílohe I k rozhodnutiu 2009/821/ES, len čo budú splnené technické podmienky na ich schválenie.
            
         
               (4)
            
            
               Opatrenia stanovené týmto rozhodnutím sú v súlade so stanoviskom Stáleho výboru pre potravinový reťazec a zdravie zvierat,
            
         ROZHODLA TAKTO:
   Článok 1
   Do rozhodnutia 2007/777/ES sa vkladá tento článok 6a:
   
      „Článok 6a
      Výnimka pri preprave zásielok pochádzajúcich z Bosny a Hercegoviny určených do tretích krajín cez Chorvátsko
      1.   Odchylne od článku 5 sa povoľuje priama cestná preprava zásielok pochádzajúcich z Bosny a Hercegoviny a smerujúcich do tretích krajín cez Úniu medzi hraničnou inšpekčnou stanicou Nova Sela a hraničnou inšpekčnou stanicou Ploče za predpokladu, že spĺňajú tieto požiadavky:
      
                  a)
               
               
                  zásielka je úradným veterinárnym lekárom hraničnej inšpekčnej stanice vstupu opatrená plombou so sériovým číslom na hraničnej inšpekčnej stanici vstupu do Únie;
               
            
                  b)
               
               
                  doklady, ktoré sprevádzajú zásielku a sú uvedené v článku 7 smernice 97/78/ES, sú na každej strane opatrené pečiatkou ‚LEN NA PREPRAVU DO TRETÍCH KRAJÍN CEZ EÚ‘ od úradného veterinárneho lekára hraničnej inšpekčnej stanice vstupu;
               
            
                  c)
               
               
                  sú splnené procedurálne požiadavky stanovené v článku 11 smernice 97/78/ES;
               
            
                  d)
               
               
                  zásielka je v spoločnom veterinárnom vstupnom doklade uvedenom v článku 2 ods. 1 nariadenia Komisie (ES) č. 136/2004 (4) osvedčená úradným veterinárnym lekárom hraničnej inšpekčnej stanice vstupu ako prijateľná pre prepravu.
               
            2.   Na území Únie sa nepovoľuje vykládka alebo skladovanie takýchto zásielok, ako je definované v článku 12 ods. 4 alebo článku 13 smernice 97/78/ES.
      3.   Príslušný orgán vykonáva pravidelné kontroly s cieľom zaistiť, že počet zásielok a množstvo výrobkov, ktoré opúšťajú územie Únie je v súlade s počtom a množstvom zásielok, ktoré na územie Únie vstupujú.
   
   Článok 2
   Toto rozhodnutie je určené členským štátom.
   
      V Bruseli 14. júna 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 18, 23.1.2003, s. 11.
   
      (2)  Ú. v. EÚ L 312, 30.11.2007, s. 49.
   
      (3)  Ú. v. EÚ L 296, 12.11.2009, s. 1.
   
      (4)  Ú. v. EÚ L 21, 28.1.2004, s. 11.“